D. Lipšic, podpredseda vlády a minister spravodlivosti SR: (2004-06-17):
Prijatím zákona o sociálnom poistení došlo k výraznej zmene výpočtového základu na účely poskytovania príplatku za výkon funkcie sudcu alebo prokurátora, ktorým bol starobný dôchodok priznaný rozhodnutím Sociálnej poisťovne. Príplatok upravený v platnom znení zákona nie je zahrnutý medzi dávky sociálneho poistenia podľa zákona o sociálnom poistení, preto nemá opodstatnenie viazať ho na starobný alebo invalidný dôchodok. Navrhovaný druh príplatku bude viazaný na výpočtový základ, ktorým je priemerný plat sudcu určený podľa zákona č. 120/1993 Z. z., teda trojnásobok priemernej mzdy zamestnanca v národnom hospodárstve. Tento základ bude rovnaký pre sudcov všetkých stupňov súdov a všetkých prokurátorov. Nebude závisieť od počtu odpracovaných rokov, ktorý je významný z hľadiska výpočtu výšky starobného dôchodku a podstatným spôsobom ovplyvňuje dosiaľ určovanú výšku príplatku, ale od jednotného výpočtového základu. Transformácia pôvodného príplatku k dôchodku na príplatok za výkon funkcie sudcu alebo prokurátora od účinnosti navrhovanej právnej úpravy zabezpečí vyplácanie príplatku za výkon funkcie tak, aby príplatok vyjadroval rovnomerne a spravodlivo jeho cieľ zabezpečiť sudcom a prokurátorom vyplácanie systémovej dávky vyjadrujúcej zabezpečenie primeraného postavenia tejto kategórie právnických povolaní aj po skončení výkonu funkcie. Navrhovanou úpravou sa znižuje aj dosiaľ určená výška príplatku, dosiaľ bola 3,75 % za rok výkonu funkcie, ale z dôchodku, teraz bude 1 %, ale z platu. To bude výpočtový základ. Prechodné obdobie do roku 2007 na každý rok určuje postupne nižšie percento od 1,3 % v roku 2005 až po konečné 1 % do roku 2007, čo je degresia až po finálny stav, ktorým je rok 2007. Návrh rešpektuje všetky odporúčania medzinárodných orgánov a inštitúcií týkajúcich sa sudcov a prokurátorov a ich ústavného postavenia a svojou úpravou dáva možnosť voľby, či za vopred jasne určených pravidiel budú vykonávať funkciu sudcu alebo prokurátora ďalej, alebo požiadajú o jej skončenie a odchod do dôchodku. Ministerstvo spravodlivosti eviduje 142 sudcov a sudkýň, ktorí môžu požiadať o odchod do dôchodku v roku 2004, a 53 prokurátorov. Navrhovaná úprava okrem iného zohľadňuje aj tento aspekt a má zabrániť hromadnému odchodu vysokého počtu sudcov a prokurátorov, ktorých nie je možné nahradiť okamžite. Funkcia sudcu a prokurátora je funkciou doživotnou a so sebou prináša celý rad obmedzení. Je preto dôležité, aby sa to odlišne prejavilo minimálne v tom, že sudca alebo prokurátor bude za výkon funkcie dostávať primeraný príplatok v čase, keď výkon tejto funkcie skončí. Veľmi stručne. Tá zmena je nevyhnutná, pretože reformou dôchodkového systému a zvýšením starobných dôchodkov pre kategórie, ktoré zarábajú viac, by sa mohlo stať asi v roku 2007, že by pri dnešnom systéme bol dôchodok sudcu alebo prokurátora vyšší ako jeho plat. Čo, samozrejme, je nelogické, nerozumné. Ale touto zmenou zostáva zachovaný podiel, percento, ktoré tvorí dôchodok spolu s príplatkom k platu, a to je asi 60 %. Takže som rád, že v justícii došlo k zhode na tomto návrhu zákona, na novele zákona o sudcoch a prísediacich a novele zákona o prokurátoroch a právnych čakateľoch prokuratúry. A z toho dôvodu si vás, vážené pani poslankyne, páni poslanci, dovoľujem požiadať o podporu návrhu zákona a jeho posunutie do druhého čítania. Ďakujem, pán predseda.